Publication: Magyar Közlöny
Issue: MK-2003-8 (Year: 2003, Number: 8)
Era: 1990-2004
Section: hogy a jelenlegi Ptk. (1959. évi IV. törvény) egy olyan
Paragraph Index: 395

2. A Koncepció jellegérõl A Koncepció az új Polgári Törvénykönyvben megoldandó elvi kérdésekben foglal állást. Nem érinti a Ptk.-nak azokat a rendelkezéseit, amelyek — a Kodifikációs Fõbizottság megítélése szerint — nem szorulnak változtatásra, mert megfelelnek átalakult viszonyainknak. A Koncepció tehát elsõsorban az átfogó reform elvi alapjait, szabályozási irányait, a Kódex tartalmi határait és belsõ szerkezetét határozza meg. A Koncepció (és a hozzá kapcsolódó részletes Tematika) nem választ kifejezett külföldi modellt az új Polgári Törvénykönyv megalkotásához, de bõségesen merít külföldi kodifikációs példákból. A 20. század elején készített magyar tervezetek fõleg az osztrák és a német törvénykönyv megoldásait vették figyelembe, az 1928-as Mtj.-nek a svájci ZGB is szolgáltatott mintákat. Ezeknek a nagy klasszikus törvénykönyveknek a tanulságait tehát már a hatályos Ptk. is hasznosítani tudta. Az újabb nemzeti kódexek közül minden bizonnyal a holland törvénykönyv tekinthetõ a legmodernebbnek. Ez a törvénykönyv több szempontból (így mindenekelõtt a szabályozandó életviszonyok köre és a törvénykönyv szerkezete szempontjából) mintául is szolgálhat a magyar reform számára, de a kodifikáció egészét illetõen szabályozási modellként nem jöhet figyelembe. A nemzeti kódexeken kívül a Ptk. reformja merít a nemzetközi jogalkotás eredményeibõl is. Ezek közül mindenekelõtt a Bécsi Vételi Egyezmény kínál követhetõ példákat; rajta kívül a szerzõdési jogi fejezetek számos helyen támaszkodhatnak az UNIDROIT Principles of International Commercial Contracts (1994), továbbá a The Principles of European Contract Law (I—II: 1999, III: 2002) elveire. Ez utóbbi modell-törvénytervezetek világszerte nagy szakmai elismerést vívtak ki, és széles körben hatnak a jogalkotásra és a joggyakorlatra. A Koncepció figyelembe veszi, hogy polgári jogunk reformját több területen közvetlenül befolyásolja az Európai Unió jogalkotása. Az Európai Megállapodásból fakadó jogharmonizációs kötelezettségünk már ma is széles körben támaszt ilyen követelményeket. Európai uniós tagságunk után a brüsszeli jogalkotás még közvetlenebbül fogja érinteni törvényhozásunkat. Mindezekre tekintettel a Koncepció — például a fogyasztóvédelmi magánjog körében — szervesen kívánja beépíteni az Európai Közösség irányelveit. A Koncepció az új Polgári Törvénykönyv megalkotásához a lehetõ legszélesebb körben integrálni kívánja a külön törvényekbe foglalt magánjogi szabályokat és a Ptk. négy évtizedes bírói gyakorlatának kodifikációra érett eredményeit. Az új Kódex megalkotásánál ennek megfelelõen a polgári jog egész élõ anyagát figyelembe kell venni, s a lehetõségekhez képest a Törvénykönyvbe kell beépíteni. II. Az új Polgári Törvénykönyv társadalmi modellje: a szociális piacgazdaság társadalomképe A Magyarországon 1990 óta követett társadalompolitikai célkitûzések és az azok megvalósítására elfogadott alkotmányos garanciák a mai fejlett Európában, mindenekelõtt az Európai Unióban tömörült államokban elfogadott társadalomképet, vagyis a szociális piacgazdaság társadalmi modelljét tekintik mintának. Ezt a célkitûzést kell szolgálnia a megalkotandó Polgári Törvénykönyvnek is. A Koncepció ezért abból indul ki, hogy az új Polgári Törvénykönyvben egy szociális elemekkel átszõtt, alkotmányosan védett piacgazdaság magánjogi feltételeit kell megteremteni. A megalkotandó Kódexben elsõsorban a vagyoni forgalom viszonyainak jogi kereteit kell lefektetni; közelebbrõl: azon vagyoni viszonyokét, amelyekben a jogalanyok az egyenjogúság és mellérendeltség rendszerében állnak szemben egymással. Az új Kódexnek emellett jogi védelmet kell nyújtania a személyeknek is, mindenekelõtt az emberi személyiségnek, a családon belüli személyi viszonyoknak, továbbá a szervezeti jogalanyok személyiségi jogainak. A piacgazdaság társadalmi modellje a magánjogi szabályozásban mindenekelõtt a magántulajdon teljes körû elismerését és védelmét jelenti. Ennek az elvnek át kell hatnia az új Kódex részletszabályait (például a tulajdonszerzés normáit) is. Mindez természetesen nem zárja ki, hogy szociális kötöttségek a magántulajdont is terhelhetik. Az elmúlt évtizedben Magyarország — az Alkotmányban lefektetett elveknek megfelelõen — a magántulajdon és a szabad vállalkozás talajára épülõ piacgazdaság társadalmi rendjét vezette be. Ebbõl egyenesen következik a tulajdonosok magánautonómiájának messzemenõ elismerése a magánjogi viszonyokban. A magánautonómia egyik legfontosabb következménye a szerzõdési szabadság elve. A magánjognak ezt a pillérét csak ott és annyiban indokolt korlátozni, ahol és amennyiben ez a szociális igazságosság követelménye érdekében elengedhetetlenül szükséges, a piaci verseny szabadságának feltételei között pedig még lehetséges. A magánautonómia határainak kijelöléséhez elsõsorban a forgalmi 2003/8. szám erkölcs, azaz a jóhiszemû és tisztességes eljárás követelményének támasztása szolgálhat eszközül. Az etikai befolyástól vezetett (pl. a fogyasztó vagy az ún. gyengébb fél védelme érdekében alkalmazandó) szociális célzatú magánjogi korlátoknak is a lehetõ legnagyobb mértékben összhangban kell tehát lenniük a piacgazdaság követelményeivel, és nem szabad veszélyeztetniük a piaci versenyegyenlõség feltételeit. Az új Polgári Törvénykönyvnek — diszpozitív szabályaival is — érdekkiegyenlítõ szerepet kell betöltenie. A jogalanyok magánjogi cselekvési autonómiájának kivételes korlátozásánál a lehetõ legszûkebb körre szorítva kell meghatározni az állami beavatkozás eseteit, ideértve a bírói beavatkozást is. Ez utóbbi jogi eszközök körét magának a Kódexnek kell meghatároznia. Nem folytatható tehát az a gyakorlat, hogy alacsonyabb szintû jogforrások korlátozzák a szerzõdõ felek autonómiáját. III. Az Alkotmány rendelkezéseinek, az emberi jogoknak és az alapvetõ szabadságoknak érvényre juttatása az új Polgári Törvénykönyvben

Source: https://magyarkozlony.hu/hivatalos-lapok/81ac8fc0cbefb5ded849ab06fa69337c7c2e25b8/dokumentumok/8e719c3cb87b3c668484c23899993c1e1acd9000/letoltes